Masoud Barzani
Store norske leksikon,Historie,Verdens historie og samtidshistorie,Asia,Kurdistans historie,Kurdistans samtidshistorie
Masoud Barzani er en irakisk politiker av kurdisk nasjonalitet, sønn av Mulla Mustafa al-Barzani. Masoud Barzani overtok ledelsen av partiet Kurdistans demokratiske parti (KDP) i Irak etter sin far i 1976. Fra 1996 leder for den delen av det selvstyrte kurdiske autonome området i Nord-Irak som har hovedkvarter i Erbil. I 2005 ble han valgt til president for den autonome kurdiske regionen (KRG). I regionenes første direkte presidentvalg ble han 29. juli 2009 gjenvalgt med nærmere 70 prosent av de avgitte stemmene.
Barzanis presidentperiode utløp i 2013, men et flertall i parlamentet utvidet mandatet hans med ytterligere to år. I 2014 luftet Barzani ideen om å holde en folkeavstemning for en selvstendig kurdisk stat løsrevet fra Irak, hans motivasjon var blant annet å øke sin egen makt. En folkeavstemning ble gjennomført i september 2017 og et overveldende flertall stemte for selvstendighet. Sentralmyndighetene i Bagdad og nabostatene reagerte sterkt på resultatet av folkeavstemningen og igangsatte en militær operasjon. Barzani trakk seg formelt som president i 2017. Barzanis nevø Nechirvan Barzani ble valgt som president i 2019, og Barzanis sønn Masrour Barzani ble valgt som statsminister. Les mer i Store norske leksikon kurdere Kurdistan Iraks samtidshistorie Iraks politiske system